tartuNLP/wikipedia-smugri-20251201 huggingface dataset:
Ahvenlammi (Ylöjärvi, Kyrönlahti)

Ahvenlammi eli Ahvenlampi on Pirkanmaalla Ylöjärvellä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Ahvenlampi on osa Karhejärven aluetta.
Maantieto.
Lampi on 250 metriä pitkä, 150 metriä leveä ja sen pinta-ala on 3,0 hehtaaria. Lammen luoteispäässä on kaivettu kaksi kapeaa lahtea, jotka ulottuvat tielle asti. Se lahti, jossa on laskuojan suu, on 100 metriä pitkä. Laskuoja on 150 metriä pitkä. Valuma-alue on vain 0,3 neliökilometriä, joten veden laskennallinen viipymä lammessa on 342 vuorokautta. Rantaviiva on 850 metriä pitkä ja ainoat talot rannan lähettyvillä kuuluvat maalilalle. Kantatie 65 ohittaa järven 400 metrin päästä idässä ja yhdystieltä 2771 erkaneva tie johtaa lammelle.
Vedenlaatu.
Lammen vedenlaatua on tutkittu vuosina 1969 ja 1999. Viimeisen tutkimuksen mukaan vesi oli lievästi ruskeaa ja siinä oli kohtalaisesti humusta. Veden happamuustaso oli normaali ja järven puskurikyky happamoitumista vastaan oli hyvä. Vedessä oli fosforia lievästi kohonneita arvoja ja sen mukaan järvi oli karun ja lievästi rehevöityneen järven tasoa. Talvella pitoisuudet kohoavat, joten silloin lievästi rehevän raja-arvo ylittyi. Ainoa happipitoisuuden mittaus tehtiin 3 metrin syvyydestä ja sen arvot olivat hyvät. Vuoden 1963 mittauksessa oli todettu alusveden happivajetta, koska vesi oli lämpötilakerrostunutta.
Historiaa.
Vanhassa Ylöjärven pitäjänkartassa noin 1840-1850-luvuilta lampi on merkitty karttaan ja sen nimi kirjoitettiin "Ahvenlampi". Laskuoja piirrettiin kulkemaan samalla tavalla kuin nykyäänkin. Kartassa ero nykyiseen lampeen oli sen pyöreä muoto. Vielä vuoden 1962 peruskartassa järvi oli vielä pyöreä, mutta seuraavassa peruskartassa vuodelta 1982 järveen on kaivettu kaksi maantielle asti ulottuvaa lahtea, joista toisessa oli myös laskuojan luusua.
Vihreät (Luxemburg)

Vihreät (, , ) on luxemburgilainen vihreä puolue.
Ensimmäiset vihreät valittiin Luxemburgin parlamenttiin vuonna 1984. Puolue hajosi vasemmisto- ja oikeistosiipeen vuoden 1989 vaalien alla. Molemmat ryhmittymät ehtivät saada muutaman parlamenttipaikan vaaleissa, minkä jälkeen ryhmät sopivat jälleen yhdistymisestä. Vihreät ovat olleet Luxemburgin neljänneksi suurin puolue vuodesta 2004 lähtien ja puolueen saama ääniosuus on liikkunut 9–12 prosentin välillä. Vihreät ovat tällä hetkellä ensimmäistä kertaa mukana hallituksessa yhdessä sosialistien ja Demokraattisen puolueen kanssa. Aiemmin puolue on tosin osallistunut hallituksiin paikallishallinnon tasolla.
Ideologisesti vihreitä pidetään vasemmistoliberaaleina, jotka yhdistävät politiikassaan ympäristöteemoja. Puolue on muun muassa ehdottanut ministerikausien rajoittamista ja äänestysikärajan alentamista 16 vuoteen.
Hangasjärvi (Ylöjärvi)

Hangasjärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Hangasjärvi on osa Karhejärven aluetta.
Maantieto.
Järvi on 350 metriä pitkä, 300 metriä leveä ja sen pinta-ala on 6,5 hehtaaria. Se sijaitsee kangasmaastossa, josta laskee kaksi ojaa. Toinen ojista tuo vettä laajalta ojitetulta Satimusnevalta. Laskuoja lähtee etelärannasta ja kulkee 2,7 kilometriä Hyynilän ja Oinonkulman peltojen läpi laskien lopuksi Koikeroiseen. Veden laskennallinen viipymä järvessä on 153 vuorokautta. Rantaviivan pituus kilometri ja rannoille on rakennettu muutama vapaa-ajan asunto. Itärannalla sijaitsee lisäksi Toivolan lava, jossa kesäisin järjestetään tanssit. Hangasjärven alueet ovat pohjavesialueita.
Vedenlaatu.
Järven vedenlaatua on tutkittu talvella vuonna 2010. Vesi oli erittäin ruskeaa ja siinä on paljon humusta, mikä johtuu valuma-alueen suovaltaisuudesta. Veden happamuudentaso on niin alhainen (mitattu pH oli 5,6), ettei rapu viihdy siinä enää. Järven puskurikyky happamoitumista vastaan on heikko ja järven happamuus riippuu sademääristä, jotka tuovat valuma-alueelta hapanta vettä. Veden ravinnepitoisuudet ovat lievästi koholla. Talvella 2010 ravinnetaso oli luontaisen järven tasoa hieman suurempi johtuen fosforin kohonneista arvoista. Alusvedessä pitoisuudet olivat koholla, koska sedimentaatio ja alkava sisäinen kuormitus nosti pitoisuuksia. Järven happitilanne on enää välttävä. Alusveden ja pohjan happi oli talvella kulunut lähes loppuun ja siitä johtuva ravinteiden liukeneminen takaisin veteen oli alkamassa. Happivaje oli tuntuva myös pintavesissä, jossa hapen kylläisyysaste oli enää 45%. Kesällä näitä ongelmia tuskin on, koska järvi on niin matala. Hangasjärvi soveltuu virkistyskäyttöön vain välttävästi.
Historiaa.
Vuoden 1955 peruskartassa järven eteläpuolella oli vielä peltomaata, jotka kuuluivat läheiselle Rannanjärven maatilalle. Ainoa rakennus järven rannalla oli seuraintalo. Vuoden 1982 peruskartassa näkyy lisäksi kaksi muutakin asuntoa, mutta seuraintalolla on tehty urheilukenttä. Rannanjärven viljelymaat on muutettu metsäksi.
Karhelammi (Ylöjärvi, Nopanperä)

Karhelammi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Lavajärven valuma-alueeseen. Karhelammi on osa Karhejärven aluetta.
Maantieto.
Lampi on 300 metriä pitkä, 150 metriä leveä ja sen pinta-ala on 3,1 hehtaaria. Siihen ei laske ojia, mutta ympäröiviltä pelloilta valuu lampeen vettä pintavaluna. Myllyjoki virtaa lammen läpi. Rantaviivan pituus on 700 metriä ja rannalle on rakennettu kaksi vapaa-ajan asuntoa. Lammelle ei johda tietä. Yhdystie 13284 kulkee lammen lähellä.
Historiaa.
Vuoden 1963 peruskartassa järvellä on nimi "Heinälammi", joka kuitenkin muutettiin vuoden 1982 peruskarttaan "Karhelammiksi".
Osoila

Osoila on Padasjoen kylä. Siihen kuuluu myös kyläkokonaisuudeksi katsottu Arrakoski. 
Arrakoski.
Arrakosken sahan privilegio on myönnetty 22. tammikuuta 1798, mikä tekee siitä yhden Päijänteen vanhimmista.
Touko Markkanen

Touko Aatos Markkanen (1. toukokuuta 1922 Helsinki – 27. maaliskuuta 1974 Helsinki) oli suomalainen sosiologi, Alkoholipoliittisen tutkimuslaitoksen tutkija ja yksi psykometriikan johtavista asiantuntijoista. 1960-luvun lopulla hän toimi Jyväskylän yliopiston psykometriikan dosenttina ja vuosina 1969–1974 Helsingin yliopiston sosiologian dosenttina.
Vuonna 1965 paljolti itseoppinut Markkanen promovoitiin Yhteiskunnallisen korkeakoulun kunniatohtoriksi, vaikka hän ei ollut suorittanut mitään korkeakoulututkintoa. Vuonna 1968 hän oli Tampereen yliopistossa matematiikan ja yhteiskuntatieteen metodologian vt. professorina.
Markkanen oli aktiivisesti mukana Suomen Sosialidemokraattisen Puolueen toiminnassa. Hän oli yksi vuonna 1961 perustetun Yhteiskuntapoliittisen sos.dem. yhdistyksen (YPSY)n perustajajäsenistä. Markkanen oli myös Westermarck-seuran varapuheenjohtaja.
Lapsuus ja nuoruus.
Markkanen syntyi köyhään perheeseen Helsingin itäisessä kantakaupungissa. Sekä isä että äiti olivat räätäleitä, kuten monet muutkin suvussa. Isä kuoli Touko-pojan ollessa kuusivuotias, ja ensimmäisellä luokalla kansakoulussa Markkanen sairastui vakavaan selkäranka- ja keuhkotuberkuloosiin, joka piti hänet vuosia vuodepotilaana. Kun hän 14-vuotiaana lopulta parantui, hänen oli opeteltava uudelleen kävelemään.
Markkanen kouluttautui ensin kaivertajaksi, kultasepäksi ja hienomekaanikoksi. Hän työskenteli kultaseppänä vuosina 1938–1943, ja suoritti sitten keskikoulun ja vuonna 1945 ylioppilastutkinnon, mutta sairastui alkoholismiin. 28-vuotiaana Markkanen ryhdistäytyi ja yritti ansaita elantoaan toimittajana ja muilla kirjoitustöillä. Käännekohta oli, kun Markkanen sai kirjastoapulaisen paikan Oy Alkoholiliike Ab:n kirjastosta. Hän alkoi lukea psykologian alan kirjallisuutta. Ennen pitkää hänet taustansa ja lahjakkuutensa vuoksi otettiin mukaan kouluttamaan Alkon myyjiä ostajien tarkkailussa sekä tutkimusapulaiseksi alkoholin vaikutuksia kartoittavassa tutkimuksessa. Sen myötä hän innostui opiskelemaan faktorianalyysiä ja muita tilastomatematiikan menetelmiä ja sai vakituisen tutkijan paikan Alkoholipoliittisessa tutkimuslaitoksessa. Myöhemmin hän oli Alkon johtoryhmän erikoistehtävissä ja yhtiön alkoholipoliittisena asiantuntijana.
Pragmaattinen sanktio

Pragmaattinen sanktio () on roomalaisesta oikeudesta lainattu termi, jolla on Euroopan historiassa viitattu eräisiin keisarillisiin määräyksiin, jotka ovat koskeneet jotain yksittäistä asiaa ja ohittaneet normaalin lainsäädännön. Nimitystä on myöhemmin käytetty varsinkin eräissä maissa kruununperimysjärjestykseen monarkin määräyksellä tehdyistä muutoksista, joiden tarkoituksena on ollut mahdollistaa kruunun periytyminen tietylle jälkeläiselle.
Tunnettuja pragmaattisia sanktioita ovat olleet muun muassa seuraavat:
Miia Räikkönen

Miia Räikkönen (s. 7. kesäkuuta 1974, oik. Räikkönen-Jatkola, os. Muntila) on suomalainen näyttelijä ja entinen lentopalloilija. 
Eurasta kotoisin oleva Räikkönen on opiskellut Suomen teatteriopistossa. Hän on tullut tunnetuksi Raakel Kurjen roolistaan MTV3-kanavan draamasarjassa "Salatut elämät". Räikkönen on näytellyt myös Pyhäjärvi-teatterissa, Porin Teatterissa ja Tampereen Komediateatterissa.
Räikkönen on pelannut lentopalloa SM-tasolla Euran Raikussa ja LiigaEurassa sekä 1-sarjaa Rauman Urheilijoissa ja Vampulan Urheilijoissa vuosina 1992-2014. 
Räikkönen on naimisissa ja hänellä on kaksi lasta edellisestä avioliitostaan.
Selahattin Demirtaş

Selahattin Demirtaş (s. 10. huhtikuuta 1973 Palu, Elazığin maakunta) on turkkilainen kurdipoliitikko ja Kansan demokraattisen puolueen (HDP) puheenjohtaja yhdessä Figen Yüksekdağin kanssa. Demirtaş oli ehdolla vuoden 2014 presidentinvaalissa yltäen kolmanneksi noin yhdeksän prosentin äänisaaliilla.
Demirtaşin johdolla HDP tuomitsi heinäkuun 2016 vallankaappausyrityksen heti sen jälkeen ja painotti demokratian tärkeyttä. Lisäksi hän on asettunut näkyvästi presidentti Erdoğanin harjoittamaa politiikkaa vastaan. Demirtaş on julistanut vastustavansa muun muassa Turkin parlamentaarisen järjestelmän korvaamista presidenttijohtoisella järjestelmällä, jota Erdoğan on pitkään tavoitellut ja jossa valta keskittyisi entistä enemmän Erdoğanille. Demirtaş on laajasti tunnettu lempinimellä "kurdien Obama" ("Kurdish Obama"). Yhdysvaltalainen aikakauslehti Time on nimittänyt hänen työtään haastavimmaksi Turkissa.
Demirtaş tuomittiin syyskuussa 2010 kymmeneksi kuukaudeksi vankilaan hänen tehtyään "propagandaa terroristijärjestölle".. Marraskuussa 2016 Selahattin Demirtaş, Figen Yüksekdağ sekä ainakin kymmenen puolueen jäsentä pidetettiin Turkissa epäiltynä yhteyksistä "terroristiseen propagandaan". Euroopan unionin ulkoministeri Federica Mogherini sanoi pidätyksen jälkeen unionin olevan erittäin huolissaan Turkin kurdimyönteisen puolueen johtajien pidätyksistä ja kutsuneen EU-lähettiläät kokoukseen Ankaraan Turkkiin tapauksen vuoksi. Ranska ilmaisi "vakavan huolensa" Turkin kohdistamista pidätyksistä kurditaustaisiin kansanedustajiin.
Väinö Airas

Väinö Vilho Airas, aik. "Österbladh" (20. syyskuuta 1876 Vihanti – 25. toukokuuta 1941 Helsinki) oli suomalainen rautatieinsinööri. Hän kirjoitti myös tekniikan alan oppikirjoja ja toimitti tietoteoksia.
Airaksen vanhemmat olivat Haapajärven kirkkoherra, rovasti Karl Isak Wilhelm Österbladh (1837–1893) ja Hilda Helena Grenman.Hän pääsi ylioppilaaksi 1896 Oulun lyseosta ja valmistui diplomi-insinööriksi Polyteknillisestä opistosta vuonna 1902. Airas toimi rautatieinsinöörinä ja viimeksi hän oli rautatiehallituksen koneosaston johtajana vuodesta 1924 alkaen.
Väinö Airas oli naimisissa vuodesta 1911 opettaja Hilja Sofia Ottelinin kanssa. Heidän poikansa on diplomi-insinööri Timo Airas (s. 1918) joka toimi muun muassa Oy Asea Ab:n toimitusjohtajana.
Sicario

Sicario on vuonna 2015 ensi-iltansa saanut yhdysvaltalainen jännityselokuva, jonka on ohjannut Denis Villeneuve. Elokuvan on käsikirjoittanut Taylor Sheridan ja sen pääosissa esiintyvät Emily Blunt, Benicio del Toro ja Josh Brolin.
"Sicario" sai kolme Oscar-ehdokkuutta parhaasta kuvauksesta, musiikista ja parhaista äänitehosteista. Elokuvan jatko-osa "" sai ensi-iltansa 29. kesäkuuta 2018 Yhdysvalloissa.
Vastaanotto.
"Sicario" sai yleisesti hyvän vastaanoton. Rotten Tomatoes -sivustolla 93 prosenttia kriitikoista on antanut sille positiivisen arvostelun keskimääräisellä arvosanalla 8/10. Tulos perustuu 240 arvosteluun. Metacritic-sivustolla elokuvalla on painotettu keskiarvo 82/100 perustuen 48 arvosteluun.
Palkinnot.
"Sicario" kilpaili Cannesin elokuvajuhlilla Kultaisesta palmusta. Elokuva oli National Board of Review of Motion Picturesin vuoden 2015 kymmenen parhaan elokuvan listalla. Se sai kolme Oscar-ehdokkuutta parhaasta kuvauksesta, musiikista ja parhaista äänitehosteista.
Kriitikoiden listat.
"Sicario" oli vuoden 2015 kymmenenneksi parhaiten arvosteltu elokuva. Se esiintyi yhteensä 175 kriitikon top 10 -listalla, joista se oli kärkisijalla yhdeksässä.
Aiheesta muualla.
Itävallan maatalous

Itävallan maatalous on elinkeino, joka maassa työllistää yhä vähemmän väkeä, mutta jonka tuottavuudessa on tapahtunut sekä nousevia että väheneviä trendejä. Itävalta menetti ensimmäisessä maailmansodassa ja tavallaan jo kaksoismonarkian aikana suuren osan merkittävästä maanviljelyalueestaan, Unkarin. Maa on nykyään varsinkin länsiosastaan liian korkeaa viljelyyn, mutta talvet ovat muuttuneet leudompaan suuntaan.
Vuonna 1923 maan väestöstä 40 prosenttia työskenteli maa- ja metsätaloudessa. Nykyisin Itävalta kuuluu Euroopan unioniin ja maatalous työllistää alle kymmenen prosenttia. Edelleen tuotetaan viljaa, perunaa ja juurikasveja, mutta maan erityispiirteitä ovat karjanhoito vuoristossa, hedelmien, varsinkin päärynöiden ja omenien tuotanto sekä viininviljely etenkin Alppien itärinteillä sekä mehiläistarhaus Kärntenissä.
Viininviljely on Itävallassa keskittynyt maan alavampiin itäosien maakuntiin Ala-Itävaltaan, Burgenlandiin, Steiermarkiin ja Wieniin. Maan viineistä tunnetaan parhaiten valkoviinit Grüner Veltliner ja Riesling, joista edellistä lienevät viljelleet jo kelttiläiset. Kuitenkin Burgenland on keskittynyt punaisiin makeisiin jälkiruokaviineihin. Maan viinintuotanto on pyrkinyt voimakkaasti biodynaamisuuteen.
Juhani Sorri

Kari Juhani Sorri (25. lokakuuta 1941 Lauritsala – 4. maaliskuuta 2024 Espoo) oli suomalainen shakinpelaaja, joka pelasi sekä lähishakkia että kirjeshakkia. Hän sai kirjeshakin suurmestarin arvon 1982. Lähishakissa Sorri oli peliluokaltaan FIDE-mestari (FM). 
Sorri on haudattu Kappelin hautausmaalle Espooseen.
Ura.
Lähishakki.
Peliuransa alussa Sorri edusti Lahden Shakkikerhoa (nyk. Lahden Shakki). Hän voitti 18-vuotiaana vuonna 1960 Suomen Shakkiliiton II luokan turnauksen. Voiton ansiosta hän korottui I luokkaan. Nuorten suomenmestaruusturnauksessa 1960 hän oli 4. sijalla. Mestaruuden tuolloin voitti Erkki Havansi. Lappeenrannassa huhtikuussa 1961 pelatussa liittoturnauksessa Sorri voitti I luokassa oman ryhmänsä tuloksella 4,5/5. Hän voitti I luokan ryhmän myös Hämeenlinnassa 1964 pelatussa turnauksessa. Myöhemmin samana vuonna hän kohosi mestariehdokasluokkaan. Elokuussa 1965 Sorri voitti Raumalla mestariehdokasluokan ryhmän ja korottui shakkimestariksi. Lähipelin suomenmestaruusturnauksessa Sorri on voittanut hopeaa 1967 ja 1972.
Sorri edusti Lahden Shakkikerhoa vielä vuonna 1989, jolloin hän oli Suomen Shakkiliiton 10. ketjukilpailussa kokonaiskisan 4. sijalla. Ketjukilpailusarjassa pelattiin kauden 1989 aikana 32 turnausta. Eniten ketjukilpailupisteitä keräsi suurmestari Heikki Westerinen. FIDE-mestarin arvon saamiseksi vaaditaan, että kansainvälinen vahvuusluku on vähintään 2 300 pistettä. Sorrin vahvuusluku kohosi vuoden 1989 aikana vaadittavaan 2 300 pisteeseen ja hänelle myönnettiin kyseinen FIDE-mestarin arvonimi.
Vuonna 1990 Sorri liittyi Etelä-Vantaan Shakin jäseneksi Hän osallistui vuonna 1990 Suomen Shakkiliiton mestaruusturnaukseen, mutta kovatasoisessa kisassa (osallistujien joukossa oli unkarilainen suurmestari Peter Lukacs ja useita kansainvälisiä mestareita) sijoitus oli vaatimaton 10. sija. Vuonna 1991 Sorri voitti Suomen Shakkiliiton mestaruuden. Hän teki kisassa samalla KvM-tuloksen eli saavutti yhden kansainvälisen mestarin arvonimeen vaadittavan osatuloksen. Lähishakin kansainvälisen mestarin arvon saavuttamiseen tarvitaan vähintään kahdesta kiinnityksestä eli saavutetusta KvM-tuloksesta yhteensä 27 peliä ja pelaajan kansainvälisen vahvuusluvun (eloluku) on oltava vähintään 2 400 pistettä. Sorri edusti Suomea shakkiolympialaisissa Skopjessa vuonna 1972 ja saavutti 4. pöydällä tuloksen 9,5/14. Hän pelasi Helsingin Shakkiklubin joukkueessa shakin SM-liigaa vielä kaudella 2004–2005 ja sai kauden aikana kolme pistettä kuudesta pelistä.
Pelaamisen ohella Juhani Sorri osallistui shakin järjestötyöhön. Hän toimi Suomen Shakkiliiton varapuheenjohtajana vuosina 1980–1982. Shakillisista ansioistaan hän sai vuonna 1982 shakin hopeisen ansiomerkin.
Kirjeshakki.
Kirjeshakissa Sorri voitti Suomen mestaruuden vuonna 1974. Seuraavana vuonna, 1975, hän sai kirjeshakkimestarin arvonimen. Kirjeshakin kansainvälisen mestarin arvon hän sai 1977. Vuosina 1977–1982 pelattiin Eino Heilimon I kansainvälinen muistoturnaus. Sorri voitti kisan tuloksella 10/14 ja sai tuloksen perusteella kirjeshakin suurmestarin arvonimen.
Don Carlos (1818–1861)

Carlos Luis Maria Fernando de Borbon, Asturian ruhtinas (tunnettu nimellä Don Carlos; 31. tammikuuta 1818 – 13. tammikuuta 1861) oli järjestyksessä toinen Espanjan karlistien tukema kruununtavoittelija. 
Suku.
Hänen isänsä, lailliseksi hallitsijaksi julistautunut kuningas Ferdinand VII:n nuorempi veli Don Carlos luopui vuonna 1845 oikeudestaan kruunuun poikansa hyväksi. Nuorempi Don Carlos esiintyi tämän jälkeen maanpaossa Espanjan laillisena hallitsijana nimellä Kaarle VI. Hän käytti myös arvonimeä kreivi Montemolin. Hän avioitui vuonna 1850 Molempain Sisiliain prinsessa Maria Carolina de Bourbonin (1820–1861) kanssa, joka oli kuningas Frans I:n ja tämän toisen puolison kuningatar, Espanjan infanta Maria Isabellan toiseksi nuorin tytär.
Kruununtavoittelija.
Vuoden 1860 karlistien kansannousun aikana Don Carlos nousi maihin Tortosassa yhdessä veljensä Fernandon kanssa. Hän jäi kuitenkin pian vangiksi ja joutui ilmoittamaan luopuvansa oikeuksistaan kruunuun kuningatar Isabella II:n hyväksi. Hän kuoli seuraavana vuonna lapsettomana lavantautiin ja häntä hoitanut puoliso Maria Carolina kuoli myös. Karlistien seuraavaksi kruununtavoittelijaksi tuli hänen toinen veljensä Juan.
New York Public Library

New York Public Library on New Yorkin kaupunginkirjasto. Kirjastojärjestelmään kuuluu neljä tutkimuskirjastoa ja 88 sivukirjastoa Manhattanin, Bronxin ja Staten Islandin kaupunginosissa.
New York Public Library on Yhdysvaltojen toiseksi suurin julkinen kirjasto, sillä sen kokoelmat ovat maan toiseksi suurimmat Kongressin kirjaston jälkeen. Se on myös koko maailman neljänneksi suurin kirjasto.
Kirjasto perustettiin vuonna 1895 yhdistämällä yksityiset Lenox- ja Astor-kirjastot sekä Tilden Foundationin rahasto.
Pääkirjasto.
Vuonna 1911 avattu pääkirjastorakennus, joka tunnetaan muun muassa nimillä "New York Public Library" ja "Stephen A. Schwarzman Building", sijaitsee Manhattanilla Fifth Avenuella 40th ja 42nd Streetien välissä
Pääkirjastossa on kuvattu useita tunnettuja elokuvia: kirjasto on yhtenä tapahtumapaikkana ainakin elokuvissa "Olet jo iso poika" (1967), "Haamujengi" (1984), "Seikkailija Thomas Crown" (1999), "Spider-Man – hämähäkkimies" (2002), "The Day After Tomorrow" (2004) ja "Sex and the City – Sinkkuelämää" (2008).
Suomen tykistörykmentti

Kuninkaallinen Suomen tykistörykmentti ("Kungliga Finska artilleriregementet") oli Ruotsin armeijan värvätyistä sotilaista koostunut Suomeen sijoitettu joukko-osasto joka oli olemassa vuosina 1794–1811. Rykmentti syntyi kun Kuninkaallinen Tykistörykmentti jaettiin vuonna 1794 Svean, Suomen, Götän ja Venden tykistörykmenteiksi. Suomen tykistörykmentti käsitti 10 tykistökomppaniaa (900 miestä) ja rykmentin sotilaat olivat palveluksessa ympäri vuoden toisin kuin muissa Ruotsiin sijoitetuissa tykistörykmenteissä.
Rauhan ajan kokoonpanossa Suomen tykistörykmentin esikunta, keskusvarikko ja seitsemän komppaniaa olivat Helsingissä, kaksi komppaniaa, korjauspajat ja osa varikkoa Hämeenlinnassa sekä yksi komppania Tammisaaressa. Lisäksi oli pienempiä komennuskuntia Hankoniemen linnoituksessa, Svartholmassa ja Varkaudessa. 
Suomen sodan alkaessa talvella 1808 Suomen tykistörykmentillä oli käytössään 170 erilaista kanuunaa mutta aseistus oli vanhentunutta ja ammuksia oli varastossa niukasti. Liikekannallepano tuotti vaikeuksia muun muassa hevospulan takia. Ensimmäisen kerran tykistöyksiköt olivat mukana sotatoimissa 23. helmikuuta Myrskylässä ja 24. helmikuuta Koskenkylässä ja Åijälässä. Kesällä 1808 Suomessa olleen kenttätykistön vahvuus oli 972 miestä, 630 hevosta ja 90 tykkiä. Tykistö näytteli merkittävää osaa muun muassa Koljonvirran taistelussa.
Suomalainen tykistö ampui sodan viimeiset laukaukset Suomen maaperällä Yppärin kahakan aikana 11. marraskuuta 1808. Suomen tykistörykmentti luovutti aseleposopimuksen mukaisesti maalis-huhtikuun vaihteessa 1809 venäläisille jäljellä olleen kalustonsa. Ruotsiin siirtyi rykmentin yksi patteri joka osallistui Pohjois-Ruotsissa käytyihin pariin taisteluun ennen sodan päättymistä. Rauhan tultua osa tykistörykmentin miehistä palasi Suomeen mutta osa jatkoi palvelustaan Ruotsissa. 
Kuninkaallisen Suomen tykistörykmentin perustamispäivä 26. toukokuuta on nykyisin Satakunnan Tykistörykmentin perinnepäivä. Kuninkaallisen Suomen tykistörykmentin muistomerkki sijaitsee Helsingin Tähtitorninvuorella tykistörykmentin pääkasarmin entisellä sijaintipaikalla.
Don Carlos (1848–1909)

Carlos María de los Dolores de Borbón, Madridin herttua (tunnettu nimellä Don Carlos; 30. maaliskuuta 1848 Laibach, Itävalta (nyk. Ljubljana Sloveniassa) – 18. heinäkuuta 1909 Varese, Italia) oli Espanjan karlistien tukema kruununtavoittelija vuodesta 1868 alkaen nimellä Kaarle VII. Hän oli lähellä valtaanpääsyä niin sanotun kolmannen karlistisodan (tunnetaan myös toisena karlistisotana) aikana vuosina 1872–1876.
Don Carlos oli ensimmäisen karlistien kruununtavoittelijan Don Carloksen (”Kaarle V”) pojanpoika. Hänestä itsestään tuli kruununtavoittelija vuonna 1868, kun hänen isänsä Don Juan luopui asemastaan hänen hyväkseen Espanjassa tapahtuneen vallankumouksen seurauksena. Don Carlos käytti tästä alkaen arvonimeä Madridin herttua. Hän pyrki hyötymään kuningatar Isabella II:n syrjäyttämisen jälkeen Espanjaan syntyneestä interregnumista ja kehotti vuonna 1872 kannattajiaan nostamaan hänet valtaan. Seurauksena oli neljä vuotta kestänyt verinen sisällissota. Don Carlos saapui 2. toukokuuta 1872 Espanjan Baskimaahan, jossa hän nautti kannatusta alueellisen itsehallinnon suojelijana, mutta joutui jo kaksi päivää myöhemmin pakenemaan takaisin Ranskaan kärsittyään tappion ensimmäisessä taistelussa. Hän palasi, kun Espanja oli vuonna 1873 julistettu tasavallaksi, ja perusti päämajansa Estellan kaupunkiin. Jonkin aikaa hän piti hallussaan suurta osaa Espanjasta, Baskimaan ohella Navarraa, Kataloniaa, Aragoniaa ja Valenciaa. Alfonso XII:n nousu valtaistuimelle vuonna 1874 kuitenkin heikensi Don Carloksen kannatusta, minkä lisäksi hän osoittautui itse epäpäteväksi sotilaallisena johtajana.
Sota päättyi karlistien tappioon ja viimeisten joukkojensa antauduttua helmikuussa 1876 Don Carlos joutui pakenemaan jälleen Ranskaan. Hän vietti sen jälkeen vaeltelevaa elämää ja antoi ajoittain espanjalaisille osoitettuja kuninkaallisia julistuksia, mutta ei saanut enää merkittävää tukea sen enempää Espanjasta kuin ulkomailtakaan. Hänen kuollessaan vuonna 1909 Espanjan karlistit olivat ajautuneet hajaannukseen ja menettäneet lopullisesti mahdollisuutensa.
Don Carlos oli naimisissa Parman prinsessa Margaretan kanssa. Hänen vanhin poikansa Jaime de Borbón julistautui isänsä kuoltua seuraavaksi kruununtavoittelijaksi.
Tal Afar

Tal Afar () tai Telafar on kaupunki Ninawan maakunnassa Luoteis-Irakissa. Kaupungista on noin 57 kilometriä Syyrian rajalle. Mosul sijaitsee noin 60 kilometriä kaupungista itään ja Irakin pääkaupunki Bagdad noin 383 kilometriä eteläkaakkoon. Kaupunki on noin 520 000 asukkaan Tal Afarin piirikunnan hallintokeskus (piirikunnassa asui 17 % maakunnan 3,04 miljoonasta asukkaasta).
Kaupunki on tunnettu turkmeeniasukkaistaan. Irakin sodan aikana vuonna 2006 kaupungissa oli noin 200 000 tai 250 000 asukasta; kaupunki oli välillä al-Qaidan hallinnassa. Kesäkuussa 2014 kaupungin kerrottiin joutuneen puolestaan ääri-islamistisen Isisin johtamien sunnitaistelijoiden haltuun. Elokuussa 2017 Irakin armeija aloitti hyökkäyksen kaupunkiin ja kaupunki vallattiin saman kuun loppuun mennessä.
Piirikunnan väestö kuuluu Irakin köyhimpiin. Vuonna 2011 noin 45 prosenttia Tal Afarin piirikunnan väestöstä eli kansallista tulorajaa (2,5 dollaria päivässä) alhaisemmalla toimeentulolla. Yli 12-vuotiaista noin 38 prosenttia oli lukutaidottomia. On huomattavaa, että Ninavan maakunnan tytöistä läheskään kaikki eivät pääse kouluun.
Buick Verano

Buick Verano on Buickin vuodesta 2011 lähtien valmistama Opel Astraan perustuva keskiluokan automalli. "Verano" on espanjaa ja tarkoittaa suomeksi kesää.
Buick Verano I (2011–2016).
Ensimmäisen sukupolven Buick Verano perustuu Astra J -malliin, ja se tuli markkinoille Pohjois-Amerikassa vuonna 2011. Auton ulkoasun on suunnitellut Buickin David Lyon. Kiinassa mallia myytiin Buick Excelle GT -nimellä, ja siellä myynnissä oli myös viisiovinen hatchback, joka sedanista poiketen oli täysin sama auto kuin Opel Astra.
Ainoa moottorivaihtoehto Amerikan markkinoilla oli aluksi 2,4-litrainen (180 hv) Ecotec-bensiinimoottori. Vain Kiinassa saatavilla oli myös 1,6-litrainen (181 hv) turbomoottori. Voimansiirtona oli kuusivaihteinen automaattivaihteisto.
Vuoden 2012 lopussa valikoimaa laajennettiin 2,0 litran (250 hv) turboahdetulla moottorilla, jonka yhteyteen sai myös halutessaan kuusivaihteisen manuaalivaihteiston. 
Buick Verano II (2015–).
Toisen sukupolven Buick Verano esiteltiin vuonna 2015, ja se perustuu Astra K -malliin. Siitä on saatavana sedanin lisäksi myös viisiovinen hatchback, joka on sedanista poiketen täysin sama auto kuin Opel Astra. Mallin nimi on nyt sama sekä Pohjois-Amerikan että Kiinan markkinoilla, mutta Kiinassa myytävä kolmannen sukupolven Buick Excelle on oma mallinsa.
Berni Rodríguez

Bernardo ”Berni” Rodríguez Arias (s. 7. kesäkuuta 1980 Málaga) on espanjalainen koripalloilija.
Heittävänä takamiehenä tai pienenä laitahyökkääjänä pelaava Rodríguez on voittanut urallaan muun muassa Korać cupin, Espanjan mestaruuden ja Espanjan cupin.
Espanjan maajoukkueessa Rodríguez voitti maailmanmestaruuden Japanissa 2006, olympiahopeaa Pekingissä 2008 ja EM-hopeaa Espanjassa 2007.
Diana King

Diana King (s. 8. marraskuuta 1970 Spanish Town, Jamaika) on jamaikalainen laulaja ja lauluntekijä.
Kingin ensimmäinen single ”Shy Guy” julkaistiin maaliskuussa 1995. Kappale sisältyi elokuvan "Pahat Pojat" soundtrackille sekä Kingin debyyttialbumille "Tougher Than Love" (1995). King kirjoitti kappaleen itse apunaan Andy Marvel ja Kingsley Gardner, ja sen tuotti Marvel. Kappaleen julkaisi vuonna 1995 maailmanlaajuisesti Sony Music.
Kappaleen paras sijoitus Yhdysvalloissa oli Billboard Hot 100 -listan kahdeksantena. Suomessa se oli Virallisen singlelistan kärjessä ainakin neljä viikkoa. Kingin ensimmäinen albumi "Tougher Than Love" julkaistiin vuonna 1995. Yhdysvaltain Billboard 200 -listalla sen paras sijoitus oli 179., ja Top Reagge Albums -listalla kolmantena. Suomessa albumin paras sijoitus oli Virallisen listan yhdeksäntenä. 
Kingin toinen albumi "Think Like a Girl" julkaistiin 30. syyskuuta 1997. Yhdysvalloissa se oli Top Reggae Albums -listan ykkösenä. Albumin single ”I Say a Little Prayer” oli parhaimmillaan Billboard Hot 100 -listan sijalla 38, ja single ”L-L-Lies” listan sijalla 71.
30. heinäkuuta 2002 julkaistiin Kingin kolmas albumi "Respect".
Vuonna 2012 Diana King kertoi Facebook-sivullaan olevansa lesbo. Hän on ensimmäinen jamaikalainen muusikko, joka on julkisesti kertonut olevansa homoseksuaalinen.
Germán Gabriel

Germán Antonio Gabriel Benaches (s. 16. marraskuuta 1980 Caracas, Venezuela) on espanjalainen koripalloilija.
Isona laitahyökkääjänä tai sentterinä pelaava Gabriel on voittanut urallaan muun muassa EuroCupin ja Venezuelan mestaruuden.
Espanjan maajoukkueessa Gabriel voitti EM-pronssia Sloveniassa 2013.
Xavi Rey

Xavier ”Xavi” Rey Sanuy (s. 13. heinäkuuta 1987 Barcelona) on espanjalainen koripalloilija.
Sentterinä pelaava Rey on tehnyt pelaajauransa espanjalaisissa seurajoukkueissa.
Espanjan maajoukkueessa Rey voitti EM-pronssia Sloveniassa 2013.
Seppo Tenhunen

Seppo Tenhunen (5. syyskuuta 1953 Oulu) on entinen suomalainen jääkiekkoilija. Tenhunen edusti urallaan I-divisioonassa Oulun Kärppiä ja Savonlinnan Pallokerhoa sekä jääkiekon SM-liigassa Kärppiä. Tenhunen voitti jääkiekon Suomen mestaruuden kaudella .
Tenhunen pelasi SM-liigassa yhteensä 120 ottelua. Oulun Kärppiä Tenhunen edusti urallaan yhteensä 217:ssa ottelussa.
Kalevi Hongisto

Kalevi Hongisto (1. helmikuuta 1954 Oulu) on entinen suomalainen jääkiekkoilija. Hongisto edusti urallaan Forssan Palloseuraa, Oulun Kärppiä sekä Hämeenlinnan Pallokerhoa.
Hongisto pelasi ensimmäiset miesten ottelunssa FoPS:in riveissä kaudella 1973–1974, jolloin joukkue pelasi Suomen sarjaa. Seuraavaksi kaudeksi sarjan nimeksi muuttui I-divisioona. Hongisto oli nostamassa FoPS:ia jääkiekon SM-liigaan kauden 1974–1975 päätteeksi.
Kausi oli Hongiston ensimmäinen SM-liigassa. Hongisto pelasi 20 ottelua, joissa hän teki kolme tehopistettä. Kausi jäi Hongiston viimeiseksi FoPS:ssa.
Kaudeksi 1976–1977 Hongisto siirtyi I-divisioonassa pelanneen Oulun Kärppien riveihin. Hongisto oli nostamassa Kärppiä SM-liigaan ja pelasikin kaudella 35 SM-liigaottelua Kärpissä. Pisteitä syntyi nyt yhdeksän. Piste-ennätys parani vielä kaudella , jolloin Hongisto teki 35:een otteluun 11 pistettä.
Vuodet 1979–1983 Hongisto pelasi jälleen I-divisioonassa, nyt Hämeenlinnan Pallokerhon paidassa. Kaudella 1980–1981 syntyi henkilökohtainen I-divisioonan piste-ennätyss, kun Hongisto teki 34 tehopistettä. HPK nousi SM-liigaan kaudeksi , mikä jäi Hongiston viimeiseksi kaudeksi.
Hongisto pelasi urallaan 102 ottelua SM-liigassa. Näissä otteluissa Hongisto teki 11 maalia ja antoi 16 maalisyöttöä. I-divisioonassa otteluita kertyi 185, joissa Hongisto teki 70 maalia ja antoi 69 maalisyöttöä.
HMS Audacious (1869)

HMS Audacious oli Britannian kuninkaallisen laivaston vuonna 1869 vesillelaskettu Audacious-luokan ironclad-taistelulaiva.
Valmistus.
Alus tilattiin 29. huhtikuuta 1867 Govanista Robert Napierilta ja sen köli laskettiin kaksi kuukautta myöhemmin 26. kesäkuuta. Alus laskettiin vesille 10. helmikuuta 1869 ja se valmistui 10. syyskuuta 1870.
Palvelus.
Alus poistettiin palveluksesta vuonna 1894 ja se sijoitettiin varastolaivaksi vuonna 1902. Alus siirrettiin vuonna 1904 Portsmouthin koulutuskeskukseen, jolloin se nimettiin "HMS Fisgardiksi". Alus muutettiin vuonna 1914 vastaanottoalukseksi nimettynä "HMS Imperieuseksi". Alus oli vuodesta 1920 alkaen varastolaivana. Alus myytiin romutettavaksi 15. maaliskuuta 1927.
HMS Invincible (1869)

HMS Invincible oli Britannian kuninkaallisen laivaston vuonna 1869 vesillelaskettu Audacious-luokan ironclad taistelulaiva.
Valmistus.
Alus tilattiin Govanista Robert Napierilta ja sen köli laskettiin 28. kesäkuuta 1867. Alus laskettiin vesille 29. toukokuuta 1869 ja se valmistui 1. lokakuuta 1870.
Palvelus.
Alus siirrettiin vuonna 1901 Sheernessiin hävittäjälaivueen emälaivaksi ja se nimettiin vuonna 1904 "HMS Erebukseksi". Alus siirrettiin vuonna 1906 Portsmouthin koulutuskeskukseen, jolloin se nimettiin "HMS Fisgard II:ksi". Alus upposi 17. syyskuuta 1914 myrskyssä Portland Billin edustalla, kun sitä oltiin hinaamassa Portsmouthista Scapa Flow'hun vastaanottoalukseksi. Aluksella olleista 64 miehistönjäsenestä kaksikymmentäyksi sai surmansa onnettomuudessa.
Taistelunjohtaja

Taistelunjohtaja (, FC) koordinoi lentotehtävän suoritusta pääjohtokeskuksista käsin. Tehtävien intensiivisyys vaihtelee yksittäisen koneen valvonnasta usean parven taktiseen johtamiseen. Ilmasodankäynnissä yleinen trendi on viimevuosina ollut kiinteistä johtopaikoista luopuminen ja siirtyminen ilmasta käsin tapahtuvaan johtamiseen ja valvontaan (AWACS). Maasijoitteisilla järjestelmillä saavutetaan kuitenkin edelleen merkittävä etu puolustussodankäynnissä.
Koulutus Suomessa.
Taistelunjohtokoulutusta varusmiehille antaa Ilmasotakoulu. Koulutusta kehitetään jatkuvasti yhteistyössä muiden pohjoismaiden ilmavoimien kanssa erinäisten harjoitusten ja koulutustapahtumien kautta. Taistelunjohtokielenä on englanti kansainvälisen yhteensopivuuden takaamiseksi.
Tilannevalvoja (ilmavoimat)

Tilannevalvoja (eng. Air Surveillance Officer, ASO) valvoo valtion tai muun rajatun alueen ilmatilaa. Hän käyttää tehtävässään hyväkseen asevoimien ja siviilisektorin ilmavalvontasensoreilta saatavaa informaatiota. Sensoreita voivat olla muun muassa tutkat, radiot ja passiiviset sensorit. Sensoreilta saatavan informaation käsittely tapahtuu Suomessa pääjohtokeskuksissa ja sen tarkoituksena on tuottaa ilmavalvonta-alueelta tunnistettu ja reaaliaikainen ilmatilannekuva, jota käytetään valtakunnallisena tilannekuvana. Tilannevalvoja toimii läheisessä yhteistyössä sensorioperaattoreiden kanssa.
Koulutus Suomessa.
Ilmavoimien tilannevalvojat koulutetaan Ilmasotakoulussa Jyväskylän Tikkakoskella. Varusmiespalvelus tai naisten vapaaehtoinen asepalvelus on mahdollista suorittaa Ilmasotakoulun johtokeskuslinjalla, jonka aikana henkilö toimii tilannevalvojan tehtävässä Ilmavoimien pääjohtokeskuksissa.
Ruokaturva

Ruokaturva on käsite, jonka sovittiin vuonna 1996 järjestetyssä Maailman ruokaan keskittyvässä huippukokouksessa tarkoittavan tilannetta, "jolloin kaikilla ihmisillä on kaikkina aikoina riittävästi turvallista ja ravitsevaa ruokaa elääkseen terveellisen ja aktiivisen elämän."
Ruokaturva rakentuu Maailman terveysjärjestön mukaan kolmen peruspilarin varaan:
Ruokaturvan toteutumiseen on vielä matkaa. YK:n Elintarvike- ja maatalousjärjestö (FAO) uutisoi toukokuussa 2015 kuitenkin, että maailmanlaajuinen nälkäänäkevien määrä olisi saatu putoamaan 795 miljoonan. Edeltävän 25 vuoden kuluessa kehittyvillä alueilla aliravitsemuksesta kärsivien väestöosuus on saatu 23,3 prosentista 12,9 prosenttiin.
HMS Iron Duke (1870)

HMS Iron Duke oli Britannian kuninkaallisen laivaston vuonna 1870 vesillelaskettu Audacious-luokan ironclad taistelulaiva.
Valmistus.
Alus tilattiin Pembroken telakalta ja sen köli laskettiin 23. elokuuta 1868. Alus laskettiin vesille 1. maaliskuuta 1870 ja se valmistui 1. huhtikuuta 1871.
Palvelus.
Alus poistettiin palveluksesta vuonna 1890 ja se muutettiin hiiliproomuksi vuonna 1900. Alus myytiin romutettavaksi 15. toukokuuta 1906.
HMS Vanguard (1870)

HMS Vanguard oli Britannian kuninkaallisen laivaston vuonna 1870 vesillelaskettu Audacious-luokan ironclad taistelulaiva.
Valmistus.
Alus tilattiin Birkenheadistä Laird, Son and Companyltä ja sen köli laskettiin 21. lokakuuta 1867. Alus laskettiin vesille 3. tammikuuta 1870 ja se valmistui vielä samana vuonna 28. syyskuuta.
Palvelus.
Alus upposi 1. syyskuuta 1875 kolaroituaan sisaraluksensa "HMS Iron Duken" kanssa.
HMS Swiftsure (1870)

HMS Swiftsure oli Britannian kuninkaallisen laivaston vuonna 1870 vesillelaskettu Swiftsure-luokan ironclad-taistelulaiva.
Valmistus.
Alus tilattiin Jarrow'sta Palmers Shipbuilding and Iron Companyltä ja sen köli laskettiin 31. elokuuta 1868. Alus laskettiin vesille 15. kesäkuuta 1870 ja se valmistui 27. kesäkuuta 1872.
Palvelus.
Alus nimettiin vuonna 1901 "HMS Orontesiksi" ja se myytiin romutettavaksi marraskuussa 1908.
2015 TB145

2015 TB145 on asteroidi ja ilmeisesti kuollut komeetta, joka havaittiin lokakuussa 2015 pari viikkoa ennen sen Maan ohitusta, joka tapahtui 31. lokakuuta 2015. Kappaleen läpimitaksi arvioidaan noin 600 metriä.
Suomalaisen asiantuntijan Mikael Granvikin mukaan kappaleen lentorata on vaikeasti ennakoitavissa, ja siksi sitä ei ollut havaittu aikaisemmin. Vuoden 2015 ohituksesta ei ollut vaaraa Maapallolle, sillä se jäi noin 500 000 kilometrin etäisyydelle. Kappaleen kiertoajaksi on arvioitu noin kolme vuotta, ja seuraavan kerran se tulee Maan läheisyyteen syyskuussa 2018. Sillä kertaa ohituksen on kuitenkin arvioitu tapahtuvan paljon kauempana, 38 miljoonan kilometerin etäisyydellä. 
Yhdysvaltojen avaruushallinnon NASAn mukaan kappale on niin sanottu kuollut komeetta, jonka pinnalta kaikki haihtuvat aineet ovat jo ehtineet hävitä. Komeetan pinnalla näkyy tutkijoiden havaintojen mukaan pääkalloa muistuttava kuva.
Kohde luokitellaan Apollo-asteroideihin ja mahdollisesti vaarallisiin Maan lähelle tuleviin asteroideihin.
Heksafluoripropyleenioksidi

Heksafluoripropyleenioksidi eli HFPO (C3OF6) on epoksideihin kuuluva fluorattu orgaaninen yhdiste. Yhdistettä voidaan käyttää polymeerien valmistukseen ja reagenssina orgaanisen kemian synteeseissä.
Ominaisuudet.
Huoneenlämpötilassa heksafluoripropyleenioksidi on väritön kaasu, joka voidaan paineistettuna nesteyttää. Muiden epoksidien tavoin yhdiste on hyvin elektrofiilinen ja reagoi nukleofiilien kanssa, jolloin epoksidirakenne avautuu, fluoridi-ioni irtoaa ja muodostuu tetrafluorihappofluoridijohdannainen. Kuumennettaessa ainetta yli 150 °C:n lämpötilaan se hajoaa muodostaen difluorikarbeenia ja trifluoriasetyylifluoridia. Vahvat Lewis-hapot esimerkiksi alumiinioksidi ja alumiinikloridi katalysoivat heksafluoripropyleenioksidin toisiintumaan heksafluoriasetoniksi. Sopivien katalyyttien kuten fluoridien avulla heksafluoripropyleenioksidi saadaan polymeroitumaan perfluoratuksi polyeetteripolymeeriksi.
Valmistus ja käyttö.
Heksafluoripropyleenioksidia valmistetaan hapettamalla heksafluoripropeenia. Hapettimena voidaan käyttää joko happea, kaliumpermanganaattia, vetyperoksidia tai hypokloriitteja tai hapetus voidaan suorittaa elektrolyyttisesti.
Heksafluoripropyleenioksidista voidaan valmistaa homopolymeerejä, joita käytetään muun muassa inertteinä ja kuumuutta kestävinä voiteluaineita ja hydraulisina nesteinä. Sitä voidaan käyttää myös komonomeerina fluorikumien valmistamiseen ja toisena komonomeerina on tyypillisesti vinylideenifluoridi tai tetrafluorieteeni. Orgaanisissa synteeseissä yhdistettä voidaan käyttää fluorattujen ketonien ja fluorattujen heterosyklisten yhdisteiden valmistamiseen sekä difluorikarbeenin lähteenä.
HMS Triumph (1870)

HMS Triumph oli Britannian kuninkaallisen laivaston vuonna 1870 vesillelaskettu Swiftsure-luokan ironclad-taistelulaiva.
Valmistus.
Alus tilattiin Jarrow'sta Palmers Shipbuilding and Iron Companyltä ja sen köli laskettiin 31. elokuuta 1868. Alus laskettiin vesille 27. syyskuuta 1870 ja se valmistui 8. huhtikuuta 1873.
Palvelus.
Alus palasi Portsmouthiin, jossa se huollettiin. Alukselle muun muassa asennettiin uudet kattilat ja torpedoja varten laukaisukiskot. Alus oli Tyynenmeren aseman lippulaivana tammikuusta 1885 joulukuuhun 1888. Alus osallistui muun muassa Canadian Pacific Railwayn avajaisiin Vancouverissa vuonna 1887. "Swiftsure" vapautti aluksen tehtävästä joulukuussa 1888, jolloin "Triumph" aloitti kotimatkan.
Alus oli aluksi Devonportissa reservissä, josta se siirrettiin helmikuussa 1890 Queenstowniin lippulaivaksi. Alus palasi Devonportin reserviin syyskuussa 1892, missä se oli aina heinäkuuhun 1900. Aluksen aseistus poistettiin ja siitä tehtiin varastoalus Plymouthiin. Vuonna 1903 aluksen höyrykone ja kattilat poistettiin ja se sijoitettiin Chathamiin koululaivaksi nimellä "HMS Tenedos". Vuodesta 1905 alkaen se oli "HMS Warriorin" emälaivana ja se siirrettiin 1910 Devonportiin koululaivaksi nimellä "HMS Indus IV". Alus hinattiin Invergordoniin vuonna 1914 ja siitä tehtiin kelluva varasto nimellä "HMS Algiers". Alus myytiin marraskuussa 1921.
Space Quest 6

Space Quest 6: Roger Wilco in the Spinal Frontier on Sierra On-Linen kehittämä ja julkaisema graafinen seikkailupeli. Peli on julkaistu DOS:lle, Macintoshille ja Windowsille vuonna julkaistu. Peli on kuudes ja viimeisin peli Sierra On-Line -peliyhtiön "Space Quest" -sarjassa.
Pelin juoni.
Peli alkaa sotaoikeudenkäynnillä jossa syytettynä on Roger Wilco lukuisista syistä joita hän ei pysty perustelemaan järkevästi. Hänet alennetaan toisen luokan siivoojaksi SCS DeepShip 86 -alukselle. 
Pelin kehitystyö.
"Space Quest 6: Roger Wilco in The Spinal Frontier" käytti peliyhtiön uudempaa SCI32 Rev 2.100.002 -pelimoottoria. Tämä mahdollisti 256-värisen Super VGA -grafiikan käytön 640 × 480 pikselin resoluutiolla. Muista SCI-peleistä poiketen, tässä ei ollut valikkoa ruudun yläreunassa, mutta se käytti toimintovalikkoa joka muistuttaa LucasArtsin SCUMM-pelimoottorin käyttöliittymää. Pelin tyyli eroaa sarjan aiemmista osista huomattavasti sarjakuvamaisella tyylillään.
Josh Mandel oli "Space Quest 6":n pääsuunnittelija (Scott Murphyn ollessa "konsulttina") joka joutui jättämään projektin kesken hieman ennen pelin valmistumista sisäisten ristiriitojen takia Sierrassa. Sierra pyysi Scott Murphyä viemään kehitystyön päätökseen ja mainosti sen jälkeen Murphyn toiveiden vastaisesti hänen olleen yksin vastuussa projektista. Pelisuunnittelijan vaihdon takia jotkut pelin myöhemmissä vaiheissa olevat pulmat tehtiin huonosti.
Groverin algoritmi

Groverin algoritmi on kvanttialgoritmi (algoritmi jota ajetaan kvanttitietokoneella). Groverin algoritmin esitti Lov Grover vuonna 1996. Groverin algoritmia voidaan käyttää algoritmisessa etsinnässä, kuten koodinmurtamisessa ja shakin pelaamisessa. 
Klassisilla algoritmeilla tarvitaan O(n) askelta tiedon hakemiseen tietokannasta, jossa on "n" tietuetta. Kvanttitietokoneella tarvitaan O(formula_1) kun voidaan hyödyntää samanaikaisesti tapahtuvia operaatioita.
Kaviteetti-QED

Kaviteetti-QED eli kaviteettikvanttisähködynamiikka on kvanttioptiikan osa-alue, joka tutkii heijastavan kaviteetin sisälle, eli kahden peilin väliin suljetun valon ja atomien tai muiden hiukkasten vuorovaikutusta. Erityisesti kaviteetti mahdollistaa sellaisten tapausten tutkimisen, joissa valon kvanttimekaaninen luonne on olennainen. Kaviteetin sisällä on vain sellaisia fotonitiloja, jotka vastaavat peilien väliin muodostuvia seisovia aaltoja. Kaviteetti-QED:lla on sovellutuksia esimerkiksi kvantti-informaation käsittelyssä, ja se on yksi kvanttitietokoneiden mahdollisista fyysisistä toteutustavoista. 
Vuoden 2012 Nobelin fysiikanpalkinto myönnettiin Serge Harochelle ja David Winelandille kaviteetti-QED:hen liittyvistä kokeista.
Kepler-296e

Kepler-296e (tunnetaan myös Kepler Object of Interest -nimellään KOI-1422.05) on varmistettu eksoplaneetta, joka kiertää Kepler-296-nimistä kaksoistähteä noin 1089 valovuoden päässä Maasta. NASAn Kepler-avaruusteleskooppi löysi planeetan ylikulkumenetelmällä eli menetelmällä, jossa planeetta huomataan, kun se kulkee tähtensä editse himmentäen tästä tulevaa valoa. NASA julkisti tiedon planeetan varmistumisesta 26. helmikuuta 2014. Sen Earth Similarity Index on 0,85 eli toiseksi suurin tunnetuista eksoplaneetoista.
Kepler-296e on supermaa, jonka säde on noin puolitoistakertainen Maan säteeseen verrattuna. Kepler-296e kiertää tähtensä ympäri kerran noin 34,14 vuorokaudessa ja sijaitsee ehkä tähtensä elinkelpoisella vyöhykkeellä.
Ioniloukku

Ioniloukut ovat yksi mahdollisista kvanttitietokoneiden fyysisistä toteutustavoista. Ne perustuvat siihen, että ionisoitu atomi tai jokin muu hiukkanen houkutellaan tyhjökammion keskusalueeseen sähkö- ja magneettikentillä. Niitä on monenlaisia, mutta edellinen on pääperiaatteena. Niihin sitten kohdistetaan laservaloa, jolla saadaan niiden energiatiloja muuttumaan.
Star Wars Rebels

Star Wars Rebels on tieteisfiktiivinen animaatiosarja, joka sijoittuu George Lucasin luomaan "Tähtien sota" -universumiin. Sarjan tapahtumat alkavat 14 vuotta "" (2005) jälkeen ja viisi vuotta ennen "Uuden toivon" (1977) tapahtumia. Galaktinen Imperiumi tiukentaa otettaan galaksin hallinnassa ja keisarilliset joukot metsästävät viimeisiä jedejä, yrittäen samalla torjua Imperiumia vastaan kohdistuvaa kapinaa.
Disney XD aloitti sarjan esittämisen Yhdysvalloissa lokakuussa 2014 erikoispitkällä jaksolla ”Kapina nousee”, ja esittää sarjaa myös Suomessa omalla paikalliskanavallaan. 7. marraskuuta 2015 sarjaa alettiin esittää myös Nelosella. Nelonen aloitti toisen tuotantokauden esittämisen 3. heinäkuuta 2017. Sarja päättyi Yhdysvalloissa 5. maaliskuuta 2018.
Juoni.
14 vuotta Galaktisen Imperiumin nousun jälkeen, pieni kevytrahtialus "Ghostilla" liikkuva kapinallisjoukko tekee salaa hyökkäyksiä Imperiumia vastaan maalaisplaneetta Lothalilla ja muilla Imperiumin valloittamilla planeetoilla.
Äänirooleissa.
Alkuperäiset.
Dave Filoni oli kreditoitu sarjan päätösjaksossa astromekaanikkodroidi C1-10P:n (kutsumannimeltään Chopper) ääniefektien tekijäksi.
Suomenkieliset.
Suomenkielisen version ohjauksesta vastaa Petri Hanttu ja käännöksestä Aki Heinlahti.
Jaksot.
Lyhytanimaatiot (2014).
Ennen sarjan alkua, Disney Channelilla ja Internetissä julkaistiin neljä lyhytanimaatiota.
Irja Korhonen

Irja Aino Annikki Korhonen (19. maaliskuuta 1955 Kangasala – 20. lokakuuta 2015) oli suomalainen näyttelijä, joka esiintyi muun muassa Kotkan kaupunginteatterissa, Tampereen Työväen Teatterissa, elokuvissa ja tv-sarjoissa. Korhosen kuuluisia suorituksia olivat etenkin "Myrskyluodon Maija" ja "Kotiopettajattaren romaani". 
Korhonen oli Teatteri Telakan perustajajäsen.
Kurt Paul

Kurt Paul on yhdysvaltalainen näyttelijä ja sijaisnäyttelijä, joka tunnetaan esimerkiksi työstään "Psyko"-elokuvasarjassa, ja näytteli "Äitiä" jokaisessa kohtauksessa elokuvassa "Psyko III".
Hän on myös ollut vierailevana näyttelijänä vuoden 1982 televisiosarjassa Ritari Ässä.
Kvanttifourier’n muunnos

Kvanttifourier'n muunnos tai kvantti-Fourier-muunnos on kvanttitietokoneella toteutettava Fourier-muunnos. Menetelmän keksi Peter Shor vuonna 1994. Sitä käytetään esimerkiksi Shorin algoritmissa.
Psyko (elokuvasarja)

Psyko on yhdysvaltalainen kauhuelokuvasarja, joka pohjautuu Robert Blochin romaaniin "Psyko". Sarjan ensimmäisen elokuvan ohjasi Alfred Hitchcock vuonna 1960. Elokuva sai kolme jatko-osaa, "Psyko II" (1982), "Psyko III" (1986) ja "Psyko IV" (1990). Lisäksi sarjan ensimmäinen elokuva uudelleenfilmatisoitiin vuonna 1998.
Elokuvat keskittyvät fiktiivisen henkisesti sairaan sarjamurhaajan Norman Batesin ympärille.
Elokuvat.
"Psyko (1960)".
Marion Crane lähtee pakomatkalle anastettuaan työnantajaltaan $40 000 dollaria. Hän päättää majoittautua yöksi Batesin motelliin, joka oli osunut tämän tielle kuin pelastavana ilmestyksenä. Motellin ujo ylläpitäjä Norman Bates pyytää Cranea syömään kanssaan, ja tämä suostuu. Marion menee suihkuun, jossa veitsellä aseistautunut vanha nainen puukottaa hänet kuoliaaksi. Marionin kadottua Marionin sisko Lila Crane ja rakastaja Sam Loomis alkavat selvittää asiaa. Marionin jäljillä on myös yksityisetsivä, joka jäljittää rahoja työnantajan lukuun. Tämä pääseekin pian Batesin jäljille ja kovistelee motellinomistajaa mutta kuolee veitsihyökkäyksen uhrina tunkeuduttuaan Batesin asuintaloon tapaamaan tämän äitiä, jonka Bates on kertonut olevan invalidina sisätiloissa. Lila ja Sam jatkavat etsintäänsä, ja katoamisen syyksi ja Marionin todelliseksi murhaajaksi paljastuu dissosiatiivisesta identiteettihäiriöstä kärsivä, äidikseen pukeutunut Norman Bates. Bates vangitaan ja hänet todetaan mielisairaaksi.
"Psyko II (1983)".
Bates vapautetaan 22 vuoden päästä, kun hänet ollaan todettu "parantuneeksi". Hän palaa motellilleen. Pian hänen palattuaan menneisyys alkaa kuitenkin vaivata hänen mieltään, ja hän saa vuosikymmeniä aiemmin kuolleelta äidiltään kirjeitä ja näkee hänet talon ikkunassa. Motellin ympäristössä alkaa tapahtua myös murhia, joiden tekijänä vaikuttaisi olevan vanha nainen. Murhaajaksi paljastuu myöhemmin Normanin äidin sisko, Normanin täti Emma Spool.
Silva Fennica

Silva Fennica on Suomen Metsätieteellisen Seuran ja Luonnonvarakeskuksen englannin kielellä internetissä julkaisema, merkittäviä metsäalan tieteellisiä artikkeleita julkaiseva aikakausjulkaisu, jota on julkaistu vuodesta 1926 lähtien. Silva Fennican julkaisemia artikkeleita on luettavissa ilmaiseksi.
Acta Forestalia Fennica -julkaisusarja, jota julkaistiin 263 numeroa vuosina 1913–1999, sulautettiin sisarsarjaansa Silva Fennicaan. AFF oli ensimmäisiä tieteellisiä julkaisusarjoja suomessa. Sen artikkeleita julkaistiin englanniksi, saksaksi, suomeksi ja ruotsiksi. Suomen- ja ruotsinkielisiin artikkeleihin lisättiin englannin- ja/tai saksankielinen tiivistelmä ('Summary' tai 'Referat'), joka oli usein pitkä, jopa 10% artikkelista. Lehden formaatti muuttui vuonna 1968 monografiasarjaksi. Aiemmin artikkelit julkaistiin ensin erillisinä ja liitettiin vasta myöhemmin lehden numeroiksi.